দীনেশ চন্দ্ৰ গোস্বামীৰ পিতৃ চাকৰি সূত্ৰে বিভিন্ন ঠাইলৈ বদলি হ’বলগীয়া হৈছিল। সেয়েহে তেখেতে বিভিন্ন ঠাইত শিক্ষাগ্ৰহণ কৰিবলগীয়া হয়। গোস্বামীৰ শিক্ষা নলবাৰী জিলাৰ অন্তৰ্গত তেখেতৰ নিজৰ গাঁও উলুবাৰী সত্ৰৰ দাহুদি প্ৰাথমিক বিদ্যালয়ত আৰম্ভ হয়। কিন্তু কেইদিনমান যোৱাৰ পাছতে দেউতাকৰ লগত থাকিবলগীয়া হোৱাত দক্ষিণ শালমৰালৈ যায়; তাৰ পিছত মঙ্গলদৈত পঢ়ে। তাতে প্ৰাথমিক শিক্ষা শেষ হ’ল। উচ্চ মাধ্যমিক শিক্ষা মঙ্গলদৈ উচ্চ মাধ্যমিক বিদ্যালয় আৰু ৰঙিয়া উচ্চ মাধ্যমিক বিদ্যালয়ত লাভ কৰে। তেখেতে গুৱাহাটীৰ কটন মহাবিদ্যালয়ত বিজ্ঞান বিষয়ত প্ৰাক্ বিশ্ববিদ্যালয় আৰু স্নাতক মহলা (১৯৬৭) সমাপ্ত কৰি গুৱাহাটী বিশ্ববিদ্যালয়ত স্নাতকোত্তৰ শিক্ষা (১৯৬৯) গ্ৰহণ কৰে। তাৰ পাছত কলিকতাৰ সাহা ইন্সটিটিউট অফ নিউক্লিয়াৰ ফিজিক্সত এবছৰীয়া স্নাতকোত্তৰ ডিপ্লোমা কৰি চাকৰিত যোগদান কৰে। চাকৰি কৰি থকা অৱস্থাতে ১৯৭৬ চনত তেখেতে ড০ কিশোৰী মোহন পাঠকৰ তত্বাৱধানত মহাজাগতিক ৰশ্মিৰ বিষয়ে গৱেষণা কৰি ডক্টৰেট উপাধি লাভ কৰে আৰু ১৯৭২ চনত গুৱাহাটী বিশ্ববিদ্যালয়ত ফৰাচী ভাষাত পাৰদৰ্শিতাৰ ডিপ্লোমা পাঠ্যক্ৰম এটা কৰে। তেখেতে কৰ্মজীৱন আৰম্ভ কৰিছিল বি. বৰুৱা মহাবিদ্যালয়ত, তাত দুবছৰ চাকৰি কৰাৰ পাছত কটন মহাবিদ্যালয়ত চাৰি বছৰ চাকৰি কৰে। শিক্ষকতা বাদ দি তেখেতে প্ৰথমে দিল্লী আৰু শেষত যোৰহাটত আঞ্চলিক গৱেষণা কেন্দ্ৰৰ পৰা বিজ্ঞানী জি আৰু সঞ্চালকৰ উপদেষ্টা হিচাবে অৱসৰ লাভ কৰে । তেওঁ নতুন দিল্লীত চি এছ আইৰ মুখ্য কাৰ্যালয়ৰ বিজ্ঞানী হিচাপেও কাম কৰে৷ 

শিক্ষা আৰু কৰ্ম জীৱন
বাহ্যিক সংযোগ
সাহিত্যিক জীৱন
মতামত